  Майя Бывальцева Удмуртиысь гурт возёсъя но сиён-юонъя министерство шараяз, кызьы люкылозы вуоно арын Гурт интывылъёсты ялан азинтонъя кун программая басьтоно 1 миллиард манетэз. Со сярысь удысэтлэн пресс-службаез ивортэ. Коньдон кӧня ке ӧръёсъя кутӥськоз: - улон инты лэсьтонэз азинтыны оглом 73 миллион 600 сюрс манет: - инженерной инфраструктураез азинтыны 48 миллион 700 сюрс манет; - транспорт инфраструктураез азинтыны 570 миллион 200 сюрс манет; - улон коркаос пуктон улэ интыосты радъяны 17 миллион 500 сюрс манет; - гуртын улӥсьёслы уже интыяськыны луонлыкъёс кылдытыны 1 миллион 900 сюрс манет. Азьвылгес ивортӥзы вал, тужгес трос коньдон – федерал коньдэтысь 554 миллион 400 сюрс манет но улосвыл коньдэтысь 130 миллион манет – удысэтлэн «Гурт интывыллэн туала тусыз» («Современный облик сельских территорий») нимысьтыз программаеныз чаклам ужрадъёсты быдэстыны мыноз. Федерал быръёнъёсты Удмуртиысь ньылез ёросъёс ортчизы. Оглом 2020-тӥ арын уже кутыны чакламын: - 3 сюрс 122 квадрат метр улон интыос, 50-лэсь трос семьяос улон интыен югдурзэс умоятыны мерлыко тыриськонъёс басьтозы; - Ува ёросысь Поршур гуртын спортысь пӧртэм амалъёсын вырыны лэсьтос (сооружение); 4,4 иськем ву гумыос (Яр каргуртысь «Новый» микрорайонын но Шаркан ёросысь Мишкин черкогуртысь выль микрорайонын); - 23,5 иськем чагыр эстӥськон гумыос (Глаз ёросысь Ӟакагуртын, Сьӧлта ёросысь Югдон но Лудӟи-Ӝыкъя гуртъёсын). Озьы ик Пичи Пурга ёросысь Орлой гуртын пуктӥськыны висъям интыын ужаны кутскозы. С сяна, гурт улӥсьёслэсь ӧжытсэ 42 кичӧлтонъёссэс улонэ пыӵатыны грантъёс висъялозы.  Тегъёс: Мерлык Удмуртия гурт коньдон лэсьтськон гуртвозёсъяминистерство  